題何子應金華書院圖
作者：王十朋
朝代：宋

paragraphs: 君不見杜陵野客老更狂，浣花溪上結草堂。
又不見謫仙世人皆欲殺，匡山讀書頭如雪。
二公同時鳴有唐，文章萬丈光艷長。
鈞天無人帝呼去，草堂書館今荒凉。
太平宰相張居士，外甥似舅金華子。
胸中萬卷杜陵翁，筆下千篇謫仙李。
向來衣冠拜僞楚，我乃宋臣惟有死。
何曾著眼癡宰相，况肯低顔驄御史。
天邊卿月落九疑，口誦離騷吊湘水。
誅茅築室小東山，天下蒼生望公起。
種梅志欲調商鼎，持斧夢刀聊爾耳。
公生長安我東嘉，天遣邂逅鄱江涯。
筆頭一語真戲劇，却將鐵面擬金華。
金華自是金閨彥，金口褒揚兩朝眷。
末須歸去金華山，行將入侍金華殿。